واخا الوفيات هبطو بشكل ملحوظ فهذ جوج أسابيع الأخيرة، فالفترة الممتدة ما بين 29 مارس حتى ل12 أبريل 2021، لكن كاين ارتفاع ديال حالات الإصابة بفيروس كورونا، خصوصا فجهة سوس ماسة، وحتى الحالات الحرجة غادية وكتطلع بالمقارنة مع قبل، والمغرب خسر مركز فالحالات وعدد الكشوفات عالميا، هذشي اللي جابت اليوم الحصيلة النصف شهرية ديال فيروس كورونا. لكن واخا الوفيات نازلين، كاين ارتفاع ملحوظ فيهم فكازا سطات، بحيث مات فيها فظرلهذ جوج اسابيع 24 واحد. أما بخصوص المنحى الوبائي الأسبوعي، قال عبد الكريم مزيان بلفقيه، رئيس قسم الأمراض السارية فوزارة الصحة، أننا سجلنا ارتفاع ديال 10,4 فالمية بالمقارنة مع الأسبوع اللي فات، بحيث سجلنا 3905 إصابة مقابل 3538 فالسيمانة اللي فاتت، وجهة سوس ماسة هي اللي عرفات ارتفاع كبير 49,5 فالمية. وكشف مزيان بلفقيه أن جميع المناطق فالمغرب تقريبا فيها اقل من 20 حالة لكل 100 ألف نسمة، باستثناء عمالة كازا اللي فيها أكثر من 50 مصاب، ونواحي كازا وإقليم واد الذهب والعيون اللي عندهم من 20 حتى ل50. وبالنسبة لمنحى الوفيات، فسجلنا انخفاض ديال 3,8 فالمية، بحيث ماتو هذ السيمانة 50، مقابل 52 ماتو السيمانة اللي فاتت. بالنسبة لعدد الوفيات حسب الجهات، كتجي جهة كازا سطات فالمقدمة ب24 وفاة، بعدها مراكش آسفي ب6، وجهة الرباط سلا ب5، وجهة الشرق حتى هي ب5، فيحين ماتو 4 ففاس مكناس، و3 فطنجة تطوان الحسيمة، و1 فكل من جهة سوس ماسة وجهة بني ملال خنيفرة وجهة الداخلة واد الذهب. أما معدل الإصابة الأسبوعي لكل 100 ألف نسمة، فحقق ارتفاع ل10,8, فالاسبوع الأخير، بينما كان محدد ف9,7 فالسيمانة اللي قبل. وتسجل ارتفاع فعدد المرضى اللي كاينين فأقسام الإنعاش، بحيث فالسيمانة اللخرة، دزنا من 424 حالة ل444 حالة. وبخصوص مؤشر توالد الحالات على الصعيد الوطني فنهاية الأسابيع اللي فاتو، فف4 ابريل وصل ل0,99، وهبط فالاسبوع الأخير فحدود 11 أبريل ل1,08. بالنسبة لإيجابية التحاليل، فكازا كتجي فالرتبة الأولى ب13,93 فالمية دالإيجابية، كتجي بعدها العيون الساقية الحمرة ب6,76، وجهة الشرق ب5,53، ثم سوس ماسة ب4,39. وبالنسبة لترتيب المغرب عالميا، أكدات وزارة الصحة فنشرتها أن المغرب نزل مركز واحد على مستوى الإصابات، واحتل المركز 39 عالميا، كيف نزل للرتبة 43 من ناحية الوفيات بعدما نزل ب2 مراكز، ونزل كذلك بمركز فعدد الكشوفات وولا كيحتل المركز 48 عالميا. أما على المستوى الإفريقي فترتيب المغرب ماتغيرش على مستوى الحالات والكشوفات، بحيث بقى فالمركز 2 فيهم بجوج، بينما نزل للمركز 4 من حيث عدد الوفيات. 
نشرة كورونا النصف شهرية: الإصابات طلعو ب3,8 فالمية وكازا كيموتو فيها بزاف بكوفيد 19